ভারত সফরে আসার আগে এখন বাংলাদেশে রয়েছে অস্ট্রেলিয়া। প্রথম টেস্ট খুব সহজেই জিতে নিয়েছে বাংলাদেশ। এখন দ্বিতীয় টেস্ট চলছে চট্টগ্রামে। আর সেই চট্টগ্রামেই অজিদের বাস লক্ষ্য করে ছোড়া হল পাথর। আতঙ্ক ছড়িয়ে পড়ল অস্ট্রেলিয়া শিবিরে। একেই প্রথম টেস্টে হেরে গিয়ে অজিরা চাপে রয়েছে। তার উপরে মাঠের বাইরের ঘটনায় অস্ট্রেলিয়া শিবিরে এখন আতঙ্কের বাতাবরণ।
এর আগেও বাংলাদেশের মাটিতে বিদেশি দল আক্রান্ত হয়েছে। বিশ্বকাপ চলাকালীন ওয়েস্ট ইন্ডিজের বাসের সামনে বিক্ষোভ দেখানো হয়েছিল। এবার অস্ট্রেলিয়ার বাস লক্ষ্য করে ছোড়া হল পাথর, ইট। এই ঘটনার পরে নিরাপত্তা ব্যবস্থা বাড়ানো হয়েছে।
অস্ট্রেলিয়ার  সিকিউরিটি ম্যানেজার শন ক্যারলও নিরাপত্তা নিয়ে খুশি। ঘটনার সত্যতাও স্বীকার করে নিয়েছেন ক্যারল। যদিও অজি-বাসকে লক্ষ্য করে ছোড়া পাথরের আঘাতে ক্ষয়ক্ষতি বিশেষ হয়নি। কোনও ক্রিকেটার চোট পাননি। কেবল বাসের কাঁচ ভেঙে গিয়েছে। অজি-ক্রিকেটারদের হোটেলে পৌঁছতেও বেগ পেতে হযনি। কারণ চট্টগ্রামের জাহুর আহমেদ চৌধুরী স্টেডিয়াম আর অস্ট্রেলিয়া যে হোটেলে উঠেছে, সেই হোটেলের দূরত্ব বিশেষ নয়।
অস্ট্রেলিয়ার টিম-বাস লক্ষ্য করে কেন ছোড়া হল পাথর-ইট? আর পাথর ছোড়ার নেপথ্যে রয়েছেন কারা?
ঘটনা হল, রাস্তার ধারে দাঁড়ানো অল্পবয়সি ছেলেরা পাথর ছুড়েছিল টিম বাস লক্ষ্য করে। তাদের ছোড়া পাথরের আঘাতে বাসের জানালার কাচ ভেঙে যায়। শুধু যে বিদেশি দলের বাস দেখে পাথর ছোড়া হয়েছে এমন নয়, অন্যান্য যানবাহন লক্ষ্য করেও ঢিল, পাথর ছোড়া হয়েছিল। এই ঘটনার পরে অস্ট্রেলিয়ার নিরাপত্তা-ব্যবস্থা বাড়িয়ে দেওয়া হয়েছে।